Hillary Clintons liv blir TV-serie
Lørdag avslørte Bob Greenblatt, kanalsjef for NBC, at de har bestilt en miniserie om USAs tidligere førstedame og utenriksminister Hillary Clinton (65). Serien har fått navnet «Hillary», og det er den Oscarnominerte skuespillerveteran Diane Lane (48) som skal spille hovedrollen, skriver Variety. Selv om manuset ikke er ferdigstilt, er det kjent at miniserien vil ta for seg årene 1998 - da Lewinsky-skandalen herjet i amerikanske medier - og frem til i dag. Hvem som skal spille Bill Clinton er ennå ukjent.Det er ventet at Hillary Clinton vil formelt erklære seg som mulig presidentkandidat for demokratene før valget i 2016. - Men jeg tror det vil gå to år før hun eventuelt gjør det, så serien kan allerede ha gått på TV før den tid, sa Greenblatt til Hollywood Reporter. Mer om Hillarys historie vil også være tilgjengelig i bokform neste år. 65-åringen har skrevet en ny selvbiografi om hennes tid som utenriksminister under president Obama, samt hennes tanker om amerikansk utenrikspolitikk. Den vil havne i butikkhyllene sommeren 2014.Det er også planlagt en spillefilm om Hillary, som har arbeidstittel «Rodham». Den skal ta for seg Hillarys år som collegestudent på 70-tallet, og hennes gryende romanse med Bill Clinton. Arbeidet med denne filmen er helt i startfasen, så noen premieredato er så langt ikke fastsatt.
Og det er allerede bestemt hvem som skal spille den amerikanske politikeren.